Broj: 711-I-1580-P-389-22/23-04-12

Zagreb, 10. srpnja 2023.

**MARICA JANČIĆ**

**općinska načelnica Općine Marija Gorica**

**Predmet: MARICA JANČIĆ, općinska načelnica Općine Marija Gorica**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. srpnja 2023., u Vašem predmetu **odlučilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 26. rujna 2022. na temelju neanonimne prijave otvorilo predmet protiv obveznice Marice Jančić, općinske načelnice Općine Marija Gorica, koji se vodi pod brojem Pp-389/22. U prijavi se u bitnom navodi da na području na kojem se nalazi Općina Marija Gorica izlazi tiskani mjesečnik „Prigorski kaj“ koji prati rad jedinica lokalne samouprave u neposrednoj blizini Grada Zaprešića te da je i Općina Marija Gorica sklopila ugovor s nakladnikom navedenog medija kojim se uređuju prava i obveze u praćenju rada Općine na iznos od 700,00 kn mjesečno. Navodi da se u reklamnom prostoru tiskovine "Prigorski kaj" reklamira trgovina Trgocentar Marija d.o.o. i restoran/izletište „Ladanjski raj“ u vlasništvu članova obitelji obveznice. Podnositelj smatra da u znak zahvalnosti „Prigorski kaj“ može dati besplatno ili uz umanjenu naknadu prostor namjenjen za reklamiranje trgovačkog društva Trgocentar Marija d.o.o. i restorana/izletišta "Ladanjski raj", što se može nazvati darom za dugogodišnju suradnju. Dodaje da za tvrtke u vlasništvu obitelji obveznice Marice Jančić plaćanje reklamnog prostora u tiskovini „Prigorski kaj“ predstavlja izdašni izdatak na mjesečnoj razini.

Dana 2. prosinca 2022. Povjerenstvo je zaprimilo nadopunu prijave u kojoj se u bitnom iznose navodi kao i u prijavi sukoba interesa.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici obveznici u smislu odredbi ZSSI-a, stoga je i obveznica Marica Jančić povodom obnašanja dužnosti općinske načelnice Općine Marija Gorica obvezna postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Uvidom u odluku Povjerenstva broj: 711-I-546-P-3-17/18-11-17 od 13. travnja 2018. utvrđeno je da je Povjerenstvo u tom predmetu odlučilo da se postupak za odlučivanje o sukobu interesa protiv dužnosnice Marice Jančić, općinske načelnice Općine Marija Gorica, neće pokrenuti, obzirom da iz prikupljenih podataka i dokumentacije ne proizlazi da je dužnosnica u obnašanju dužnosti počinila povredu članka 7. stavka 1. podstavka c) ZSSI-a, na način da je iz proračunskih sredstava Općine Marija Gorica plaćala oglase trgovačkom društvu D.Z. Promet d.o.o., izdavaču časopisa Prigorski kaj, u korist poslovnih subjekata u njezinom i vlasništvu članova njezine obitelji.

Uvidom u Rješenje Povjerenstva broj: 711-I-63-P-3-17/21-22-17 od 16. prosinca 2020. utvrđeno je da je temeljem članka 126. stavka 1. Zakona o općem upravnom postupku Povjerenstvo odbacilo zahtjev za obnovom postupka koji se pred Povjerenstvom vodio protiv dužnosnice Marice Jančić, općinske načelnice Općine Marija Gorica, u predmetu P-3/17, zaprimljen dana 9. listopada 2018., pod brojem 711-U-2896-P-3-17/18-13-3, jer je isti podnesen od strane neovlaštene osobe.

Prijava koja je zaprimljena dana 26. rujna 2022. sadrži istovjetne navode kao i prijava zaprimljena 2. siječnja 2017. povodom koje je Povjerenstvo donijelo prethodno navednu Odluku o nepokretanju postupka te stoga navedena Odluka predstavlja pravnu stvar o kojoj je već odlučeno u odnosu na navode iz podnesene prijave.

S obzirom da nova prijava od 26. rujna 2022. ne ukazuje na bilo kakve druge činjenice i okolnosti koje nisu bili isticane u ranijoj prijavi od 2. siječnja 2017., a koje bi same za sebe ili zajedno s navodima iz ranije prijave mogle dovesti do drukčije odluke da su prethodno bile iznesene ili da su inače bile poznate Povjerenstvu, nije utvrđeno da su naknadno nastupile činjenice i okolnosti koje nisu postojale u odnosu na postupanje Povjerenstva povodom prijave od 2. siječnja 2017., navodi iz prijave od 26. rujna 2022. ne predstavljaju osnovu za ponovno razmatranje i odlučivanje o pravnoj stvari o kojoj je već riješeno Odlukom Povjerenstva broj: 711-I-546-P-3-17/18-11-17 od 13. travnja 2018.

Slijedom navedenog, a budući da Povjerenstvo nije utvrdilo da bi navodi iz prijave upućivali na postupanje protivno ZSSI-u od strane obveznice Marice Jančić, a uzimajući u obzir već riješenu pravnu stvar u odnosu na istovjetno činjenično stanje u predmetu Povjerenstva broj P-3/17, Povjerenstvo je utvrdilo kako ne postoje pretpostavke za pokretanje postupka vezano za moguću povredu odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Marica Jančić, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obveznici
4. Pismohrana